b'\n_START_ARTICLE_\nJurij Pre\xc5\xa1eren\n_START_SECTION_\n\xc5\xbdivljenje\n_START_PARAGRAPH_\nV Ljubljani je leta 1829 kon\xc4\x8dal gimnazijo in licej. Ker od rojstva ni imel desnega uhlja, ga \xc5\xa1kof Wolf ni hotel sprejeti v semeni\xc5\xa1\xc4\x8de. Bogoslovje je zato \xc5\xa1tudiral kot zunanji \xc5\xa1tudent, nato od\xc5\xa1el v celov\xc5\xa1ko bogoslovje, kjer mu je bil spiritual Anton Martin Slom\xc5\xa1ek. Posve\xc4\x8den je bil 5. avgusta 1832, novo ma\xc5\xa1o pa je pel v doma\xc4\x8di \xc5\xbeupniji Breznica. Slu\xc5\xbeboval je v raznih krajih na Koro\xc5\xa1kem med Nemci. Bil je dober pridigar v nem\xc5\xa1\xc4\x8dini, slab\xc5\xa1i pa v slovenskem jeziku. Z bratom pesnikom sta se odtujila, vendar ga je med boleznijo podpiral z denarjem. Pozneje se je vdal pija\xc4\x8di in zbolel (psihi\xc4\x8dne te\xc5\xbeave), tako da je slu\xc5\xbeboval lahko le \xc5\xa1e v manj\xc5\xa1ih \xc5\xbeupnijah: Sv. Valburga (St. Walburgen) pri Mosti\xc4\x8du, Otok (Maria W\xc3\xb6rth) na Vrbskem jezeru in zadnja \xc5\xa1tiri leta v Ov\xc4\x8dji vasi pri \xc5\xbdabnicah, kjer je tudi pokopan.'